*****

ΚΑΝΟΝΙΣΜΟΣ (ΕΟΚ) αριθ. 1936/83 ΤΗΣ ΕΠΙΤΡΟΠΗΣ

της 13ης Ιουλίου 1983

για τροποποίηση του κανονισμού (ΕΟΚ) αριθ. 1560/70 περί καθορισμού των προϋποθέσεων για την ανάθεση των εργασιών μεταποιήσεως σε χυμό των οπωροκηπευτικών που αποσύρονται από την αγορά

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως της αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1738/82 (2), και ιδίως το άρθρο 21 παράγραφος 4,

Εκτιμώντας:

ότι κατά την έννοια του άρθρου 5 παράγραφος 1 εδάφιο τρίτο του κανονισμού (ΕΟΚ) αριθ. 1560/70 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3481/80 (4), ο οργανισμός που ορίζεται από το Κράτος μέλος για να προβεί στην ανάθεση των εργασιών μεταποίησης οπωροκηπευτικών που αποσύρονται από την αγορά είναι δυνατόν να αποκλείσει τον προσφέροντα ο οποίος έχει υποβάλει προσφορά που δεν ανταποκρίνεται στις τιμές που εφαρμόζονται συνήθως στην αγορά·

ότι χωρίς να πάψει να ισχύει η διάταξη αυτή, οι τιμές που έχουν κατακυρωθεί για ορισμένες εργασίες μεταποίησης οδηγούν σε συμπληρωματικές δαπάνες στην παρέμβαση, που δεν αναλογούν προς τον επιδιωκόμενο σκοπό, ο οποίος συνίσταται στο να χρησιμοποιούνται κατά τον καλύτερο τρόπο τα προϊόντα που αποσύρονται από την αγορά·

ότι πρέπει να καθορισθεί ανώτατο όριο για παρόμοιες δαπάνες· ότι είναι δυνατόν να θεωρηθεί ότι δεν είναι λογικό να δαπανάται, για μεταποίηση οπωροκηπευτικών που αποσύρονται από την αγορά, ποσό που υπερβαίνει κατά ορισμένο ποσοστό τον μέσο εποχιακό όρο τιμών στις οποίες το πρότυπο προϊόν είναι δυνατόν να αποσύρεται από την αγορά από τους οργανισμούς παραγωγών· ότι, ως εκ τούτου, πρέπει να συμπληρωθεί ο κανονισμός (ΕΟΚ) αριθ. 1560/70·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 5 παράγραφος 1 του κανονισμού (ΕΟΚ) αριθ. 1560/70 προστίθενται τα ακόλουθα δύο εδάφια μετά το τρίτο εδάφιο:

«Αποκλείεται, σε κάθε περίπτωση, ο προσφέρων του οποίου η προσφορά υπερβαίνει κατά 175 % για τα ροδάκινα, 200 % για τα βερύκοκκα και 250 % για τα υπόλοιπα προϊόντα, τον μέσο εποχιακο όρο των τιμών στις οποίες οι οργανισμοί παραγωγών είναι δυνατόν αποσύρουν από την αγορά το προϊόν που εμφανίζει τα αυτά χαρακτηριστικά με το προϊόν που λαμβάνεται υπόψη για τον καθορισμό της τιμής βάσης.

Μέχρι τη λήξη του τελευταίου σταδίου προσέγγισης, που προβλέπεται στο άρθρο 59 της πράξης προσχώρησης της Ελλάδας, ο εποχιακός μέσος όρος τιμών των προϊόντων που υπόκεινται στην προσέγγιση υπολογίζεται, για το σύνολο της Κοινότητας, βάσει των τιμών που ισχύουν για την Κοινότητα των εννέα.»

Άρθρο 2

Ο παρών κανονισμός αρχίζει να ισχύει από την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 13 Ιουλίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 118 της 20. 5. 1972, σ. 1.

(2) ΕΕ αριθ. L 190 της 1. 7. 1982, σ. 7.

(3) ΕΕ αριθ. L 169 της 1. 8. 1970, σ. 59.

(4) ΕΕ αριθ. L 363 της 31. 12. 1980, σ. 87.